b'\n_START_ARTICLE_\nValmet 1102\n_START_PARAGRAPH_\nValmet 1102 on vuonna 1973 esitelty traktorimalli, jonka valmistaja oli suomalainen Valmet-yhti\xc3\xb6. Se korvasi 1969 esitellyn Valmet 1100 -traktorin. Valmet 1102 korvattiin puolestaan vuoden 1980 lopussa Valmet 1203 -mallilla._NEWLINE_Valmet 1102 on j\xc3\xa4re\xc3\xa4 yleistraktori, joka on varustettu nelisylinterisell\xc3\xa4 turboahdetulla moottorilla, kaksoiskytkimell\xc3\xa4, synkronoidulla vaihteistolla, hydro-ohjauksella, hydraulisella nostolaitteella, joka on riippumaton ajo- ja voimanottokytkimest\xc3\xa4 sek\xc3\xa4 voimanulosottokoneistolla. 1102-mallia valmistettiin sek\xc3\xa4 taka- ett\xc3\xa4 nelivetoisena._NEWLINE_Valmet 1102 -traktorista valmistettiin my\xc3\xb6s ns. teollisuusmallia mallimerkinn\xc3\xa4ll\xc3\xa4 1112. Teollisuusmallissa ei ole nostolaitetta eik\xc3\xa4 voimanottokoneistoa. Traktori sopii hyvin kaivureiden peruskoneeksi, koska siin\xc3\xa4 on suurennettu ohjaamo ja ymp\xc3\xa4rik\xc3\xa4\xc3\xa4ntyv\xc3\xa4 istuin.'